Eesti-Taiwani suhted

**Eesti-Taiwani suhted** on rahvusvahelised suhted Eesti ja Taiwani vahel. Eesti järgib ühe Hiina poliitikat ega tunnusta Taiwanit riigina, mistõttu ei ole Eesti ja Taiwani vahel diplomaatilisi ega poliitilisi suhteid. 

Vaatamata sellele teeb Eesti Taiwaniga koostööd mittepoliitilistes valdkondades, nagu kaubandus, investeeringud, haridus,  kultuur ja kodanikuühiskonnaorganisatsioonide vaheline suhtlus. Samuti toetab Eesti Taiwani kaasamist rahvusvahelistesse algatustesse seal, kus see teenib ülemaailmseid huve, näiteks pandeemiavastases võitluses ja Maailma Terviseassambleel.

Eesti Vabariigi Valitsus otsustas 2. novembril 2023 lubada Taiwanil avada Eestis majandus- või kultuuriesinduse. 6. novembril 2023 toimus Hiina suursaadiku Eestis Guo Xiaomei kohtumine Eesti-Hiina parlamendirühma esimehe Toomas Kivimäega. Suursaadik ütles, et esinduse avamine võib tähendada tema lahkumist Eestist. 2026. aasta alguse seisuga pole Taiwani esinduse uksi Eestis avatud. Avatava esinduse nimetuseks saab kõigi eelduste kohaselt Taipei majandus- ja kultuuriesindus, aga nime osas veel kokkulepet pole. Riias on Taiwani esindus olnud juba 1992. aastast. Leedus avati Taiwani esindus aga 2021. aasta sügisel. Riia esinduse tööpiirkonnas on ka Eesti.

Riigikogus on olemas Eesti-Taiwani sõprusrühm, mille esimees on Kristo Enn Vaga.

## Kultuurisuhted
Tartu Ülikooli raamatukogus ja Tallinna Ülikooli Akadeemilises Raamatukogus on avatud Taiwani Hiina-uuringute teabekeskus.

Eesti Teadusagentuuri (ETAG) ning Taiwani Riikliku Teadusnõukogu vahel sõlmiti 2012. aastal koostööleping Eesti-Taiwani koostööprogrammi asutamiseks, mille eesmärk on erinevate meetmete kaudu soodustada ning arendada kõrgetasemelist teadus- ja tehnoloogiaalast koostööd Eesti ja Taiwani teadlaste vahel.

Tänu liiklusseaduse jõustumisele 2024. aasta suvel hakkas Eesti tunnistama Taiwanis väljastatud juhilube. Taiwan on esimene riik, mille antud juhiloaga on Eestis lubatud juhtida, kuigi Eesti seda riigina ei tunnusta.

## Majandussuhted
Eesti ja Taiwani majandussuhted said alguse 1991. aastal, kui Eesti iseseisvus taastati, kuid Eesti Statistikaameti andmetel on Taiwani ja Eesti majandussuhted tagasihoidlikud. Taiwan on suuruselt Eesti 68. ekspordipartner. 2023. aastal eksportis Eesti Taiwani kaupu 7 miljoni euro väärtuses, impordi maht oli 44,7 miljoni eurot. Kaubandusbilansi puudujääk oli 37,7 miljonit eurot.

Võrreldes eelneva aastaga vähenes Eesti eksport Taiwani 69,8%, vähenedes 2022. aasta 23,2 miljonilt eurolt 2023. aastal 7 miljonile eurole. Peamised ekspordiartiklid olid elektriseadmed (21,6%), optika-, mõõte- ja täppisinstrumendid (19,1%), mitmesugused toiduvalmistised (15,6%), mineraalkütused (15,0%), puit ja puittooted (10,3%) ning mehaanilised masinad (8,61%).

Võrreldes varasema aastaga vähenes Eesti import Taiwanist 43,1%, nimelt  78,6 miljonilt eurolt 2022. aasta 44,7 miljonile eurole 2023. aastal. Peamised impordiartiklid olid elektriseadmed (23,3%), raud ja teras (19,6%), raud- ja terastooted (19,5%), mehaanilised masinad (7,33%), mootorsõidukid (4,24%), plastid ja plasttooted (3,90%).

Tagasihoidlikud on ka Eesti ja Taiwani vahelised välisinvesteeringud. Eesti Panga ja Eesti Statistikaameti avalike andmete järgi Eesti-Taiwani välisinvesteeringuid justkui polegi. Taiwani Väliskaubandusbüroo andmetel on olnud ainult 7 Eesti-poolset investeeringut Taiwani 87&nbsp;000 USA dollari väärtuses ning kõigest üks Taiwanist.

2011. aasta sügisel pandi algus Eesti-Taiwani ärifoorumile, mille eesmärk on rääkida koostööst Eesti ja Taiwani ettevõtete vahel ning pakkuda ülevaadet koostöö arendamise võimalustest. 2021. aasta seisuga on toimunud kokku 7 ärifoorumit Eesti Kaubandus-Tööstuskoja, Hiina rahvusvahelise majanduskoostöö organisatsiooni (CIECA) ja Taiwani Väliskaubandusbüroo vahendusel.

## Vaata ka
*Eesti-Hiina sõprusleping

## Viited

## Välislingid

* Eesti-Taiwani sõprusrühm Riigikogus